《尝新茶》
宋代·王洋

僧催坐夏麦留寒，吴人未御絺绤单。
溪云谷雨作昏翳，思假快饮消沈烦。
商人远处抱珪璧，千里来从建溪侧。
报云蛰户起惊雷，鞭走龙蛇鬼神力。
色新茗嫩取相宜，留得一年春雪白。
先修天贡奉珍团，次向人间散春色。
僧作虚白无埃尘，碾宽罗细杯勺匀。
寒泉一种已清绝，况此灵品天香新。
人间富贵有除折，静中此味真殊绝。
谁言僧饭独萧条，胜处谁容较优劣。

作者简介：（1087—1154）宋楚州山阳人，字元渤。王资深子。徽宗宣和六年进士。高宗绍兴初诏试馆职，历秘书省正字、校书郎、守起居舍人，擢知制诰。十年以权发遣吉州换邵武军。洪皓使金归，人无敢过其居，洋独与往来，为人诬告与闻洪皓欺世飞语，以直徽猷阁出知饶州。寓居信州，有荷花水木之趣，因号王南池。善诗文，其诗极意镂刻，文章以温雅见长。有《东牟集》。